钦定古今图书集成/明伦汇编/氏族典/第281卷 > 《廖用贤尚友录》 > 汪廷美
## 钦定古今图书集成/明伦汇编/氏族典/第281卷 > 《廖用贤尚友录》 > 汪廷美

按《尚友录》：“廷美，婺源人。孝友纯至。义居数十年，聚族
众二百口，旦暮食必同席，有未至者不敢先。廷美节
嗜欲，身衣缯布，非祭不肉食。亲丧尽哀，不应宾客。遇
忌，则终日斋肃。大中祥符中，东封赦，减天下赋十之
二，廷美亦减其佃者租十之二。乾兴，颁遗诏，衰绖号
慕，营佛斋者七日。尝以秋冬出粜，或劝须春，廷美曰：
‘贫人觅食甚难，仍欲蓄藏待价，于尔安乎’？”远贾有鬻
香者，去后察其里得金，追而还之。里人或窃其鹅问
之，曰：“夏至将以祭先。”廷美曰：“彼穷乃有孝心。”助以鱼
酒。又有从质麦种十石者，过期绐言种败无所收。廷
美还其质，更遗麦三石，以偿其费。子侄诸孙有过，未
尝形诸言，但训以自昔兴替之事。家人偶有罪过，吏
以为当坐。家长廷美时年六十九，或言称七十宜免
罪，廷美曰：“吾已失训，又增年以免罪，是诬官也，不可。”
会赦遂免。郡守欲奏表门闾，力辞之。